Rikunarita-ORG/Wikinium huggingface dataset:
# 賈充

**賈充**，字**公閭**，平陽襄陵人，三國魏末晉初權臣，魏豫州刺史逵之子。晉室之元勳。

## 傳

### 輔助司馬

漢建安二十二年生，逵暮年而生充，是充閭之慶事，故為名焉。

魏太和二年，逵薨，充未弱冠，居喪已得孝名。充襲父之**陽里亭侯**。後入仕魏，為尚書郎，典定科律，兼度支考。再遷黃門侍郎、汲郡典農中郎將。

晉景帝為大將軍，充參其軍事，於正元二年從帝幸樂嘉城討毌丘儉與文欽之亂。帝疾篤，還許昌，留充督諸軍。後帝以病崩，其弟昭得傅嘏之力，還洛陽，而嗣位，即文帝。充留許昌監諸軍，增邑三百五十戶。

### 計克敵陷

文帝既掌權，以充為大將軍，轉右長史。文帝恐方鎮之將有异，使充至諸葛誕處。充嘗謂誕曰：「洛陽之賢人，皆從帝禪讓，此君知之。君以為何如？」然遭誕厲聲責曰：「汝非逵之子！汝世受魏之恩，豈可負國，欲將魏之社稷盡付他人？此我不敢從之。如洛陽有難，我當力搏一死。」充默然，歸告文帝曰：「誕在揚州，威名夙著，能得人死力。觀其規略，為反必也。今征之，反速而事小；不征，事遲而禍大。」

甘露二年，文帝征誕為司空，誕果反。文帝乃討誕，充計以深溝高壘可破敵之銳，文帝計從之，壽春既陷，登壘獎勞充。文帝先歸洛陽，留充治南方之事。充以功進封**宜陽鄉侯**。尋遷廷尉，以明刑斷獄之事，得平反冤獄之美名。

### 悖逆弑君

充後轉中護軍。五年，魏帝高貴鄉公忿文帝專政，遂合宮中衛兵及諸奴討文帝。充引兵數千人阻帝於南闕。帝自用劍，謂有敢動者滅族，眾疑與帝戰非小，皆欲奔走。太子舍人成濟乃問於充：「今日之事如何？」充對曰：「司馬公等養汝，正擬今日，複何疑！」成濟乃膽壯，遂入前而弑帝。魏帝既死，文帝會群臣諮言事，陳泰議當誅首謀之充，文帝不願，但殺成濟、成倅等。文帝複立奐為魏帝，是為元帝。充進封**安陽鄉侯**，統城外諸軍，加散騎常侍。

景元五年，滅蜀之鍾會於成都反，充以中護軍假節、都督關中、隴右諸軍事，至漢中屯守，尚未至，會則以兵叛而死。

後充還朝，時軍國多事，朝廷機密，皆與籌之，與裴秀、王沈、羊祜、荀勖等盡為文帝所用。文帝覆命充修定新律。後假金章，又賜甲第一區。初建五等之爵，封**臨沂侯**。

咸熙二年，文帝疾篤，世子炎問後事於文帝，文帝曰：「知汝者賈公閭也。」炎嗣王位，以充為晉衛將軍、儀同三司、給事中，改封**臨潁侯**。同年，炎稱帝，是為武帝。拜充車騎將軍、散騎常侍、尚書僕射，封**魯郡公**。充定新律《泰始律》，民皆稱新法便利，武帝下詔嘉之，賜其子弟一人關內侯。及後充又代裴秀，加領尚書令。後解散騎常侍，改為侍中。至賈母卒，以母憂去職，武帝遣黃門侍郎慰之，及後以東南有事，遣典軍將軍楊囂宣諭旨，命之六旬還內。後吳將孫秀來降，拜驃騎大將軍，武帝以充為舊臣，欲將車騎與驃騎位易，以充讓而未成。

### 諂諛陋質

時侍中任愷、中書令庾純等剛直守正之士皆惡充之為人。充之女褒為齊王攸之妃，朝中亦多黨羽，二人恐充之勢益盛。充不欲愷近上，舉愷為東宮官，意削其侍中，然武帝使愷加太子少傅，仍留侍中。

泰始七年，愷因鮮卑禿髮樹機能擾秦、雍二州，啟言使一有威謀之臣鎮撫邊夷，則首推充，庾純亦從之，武帝以充加都督秦涼二州諸軍事，出鎮長安。充深恨愷。而荀勖獻謀，以其女為太子衷婚配，充方得留洛陽。充後遷司空，又為侍中、尚書令、車騎將軍領兵。後轉為太尉、行太子太保、錄尚書事。

充得人獻策，虛贊於愷，薦愷理選舉事。武帝遂以愷為吏部尚書，使愷事繁，與帝相見時减。充與其黨又多番構罪於愷，令其屢被免官，而上不至大位。

咸寧三年，日食，充請遜位，武帝既不許，反將沛國公丘縣入其邑中，寵倖愈深，令朝臣悉皆側目。

### 疾懼進滅

五年之冬，武帝為滅吳之役，命充使持節、假黃鉞、大都督，總統六軍。充恐敗，不意出軍，然武帝固，又脅若充不肯，其當親率兵攻之。充逼受命，領中軍南屯襄陽，為諸軍節度。明年，吳在荊州之諸將皆已降，上命充移屯項縣。此時，充又上表請罷兵，以吳未能一舉滅之，而疾疫必起。時朝內之荀勖亦奏與充相類之奏表，而不為武帝所納。充使至轘轅，吳末帝已降。以充拒攻吳，而又嘗諫退，今吳亡，充大懼，欲請罪，而武帝只為安撫而不問其罪。

### 遂階榮命

太康三年，充疾甚，送印綬以遜其職。帝遣侍臣問之，又遣太醫治之，皇太子及宗室皆詣充。夏四月，充薨，年六十六。充病時，懼其卒後得惡諡，從子模則曰：「是非功罪皆有論，不可掩者。」博士秦秀議其諡時，以充應諡**荒**，武帝不許，從博士段暢之議，諡曰**武**。充既薨，武帝甚悲，贈太宰，並加賞，葬禮依霍光與司馬孚，給塋田一頃。

## 宗族

### 父母

* 父逵，字梁道，魏豫州刺史。
* 母柳孚妹，以賈充封魯郡公，得封魯國太夫人。

### 弟

賈混：字宮奇。封永平侯，曆宗正卿、鎮軍將軍，領城門校尉，加侍中

### 妻妾子女

* 正室：李婉，字淑文。中書令李豐女，以父罪坐徙樂浪
	+ 長女：賈褒，一作荃，適齊王司馬攸
	+ 次女：賈裕，一作濬
* 繼室：郭槐，字媛韶。城陽太守郭配女，封廣城君。性妒，嘗以賈充與其二子之乳婦有私，皆害之，亦使充二子以思乳母而夭。又不許充迎李婉歸
	+ 長子：賈黎民，三歲以母殺其乳婦，思過度而病卒
	+ 次子：其名未之詳，滿一歲亦以乳母死，思極而卒
	+ 三女：賈南風，適晉惠帝，後立為后
	+ 四女：賈午，適韓壽
		- 子：賈謐，字長淵。本為賈充外孫，以充無嗣，而入嗣。官至侍中，以與賈南風謀亂而為趙王倫所殺

### 從子

* 賈彝：黃門郎
* 賈遵：黃門郎
* 賈模：字思範。官至侍中、加光祿大夫，後為賈后逼害

### 從孫

賈眾：散騎常侍，趙王倫被誅，朝廷本欲立其為充之後，其意不欲而假狂之

## 引據

* 唐房玄齡等·《晉書·卷四十·列傳第十》

|  |  |
| --- | --- |
|
 | 美辭妙篇，具錄於**維基文庫︰賈充** |
# 樂進

**魏廣昌威侯樂進**字**文謙**，漢陽平衛國人也，容貌短小。以膽烈從曹操，為帳下吏。遣還本郡募兵，得千餘人，還為軍假司馬、陷陳都尉。

從擊呂布于濮陽，張超於雍丘，橋蕤於苦，皆先登有功，封**廣昌亭侯**。從征張繡於安眾，圍呂布於下邳，破別將，擊眭固於射犬，攻劉備於沛，皆破之，拜討寇校尉。渡河攻獲嘉，還，從擊袁紹於官渡，力戰，斬紹將淳于瓊。從擊紹子譚、尚于黎陽，斬其大將嚴敬，行遊擊將軍。別擊黃巾，破之，定樂安郡。從圍鄴，鄴定，從擊袁譚于南皮，先登，入譚東門。譚敗，別攻雍奴，破之。

建安十一年，操表漢獻帝，稱進及于禁、張遼曰：「武力既弘，計略周備，質忠性一，守執節義，每臨戰攻，常為督率，奮強突固，無堅不陷，自援桴鼓，手不知倦。又遣別征，統御師旅，撫眾則和，奉令無犯，當敵制決，靡有遺失。論功紀用，宜各顯寵。」於是以進為折衝將軍。

別征高幹，從北道入上黨，回出其後。幹等還守壺關，連戰斬首。幹堅守未下，會操自征之，乃拔。操征管承，軍淳于，遣進與李典擊之。承破走，逃入海島，海濱平。荊州未服，遣屯陽翟。後從平荊州，留屯襄陽，擊關羽、蘇非等，皆走之，南郡諸縣山谷蠻夷詣進降。又討劉備臨沮長杜普、施陽長梁大，皆大破之。後從征孫權，假進節。操還，留進與張遼、李典屯合淝，增邑五百，並前凡千二百戶。以進數有功，分五百戶，封子綝列侯，遷右將軍。

建安二十三年薨，諡曰**威侯**。

## 評

* 陳壽：「樂進以驍果顯名，而鑒其行事，未副所聞。」

## 據

* 《三國志·卷十七·樂進傳》

魏五子良將

張遼｜
徐晃｜
張郃｜
于禁｜
樂進
# 龐淯

**龐淯**字**子異**，漢酒泉表氏人也。以涼州從事守破羌長。會武威太守張猛反，殺刺史邯鄲商。猛令曰：「敢有臨商喪，死不赦。」淯聞之，棄官，晝夜奔走，號哭喪所訖，詣猛門，欲因見以殺之。猛知其義士，敕遣不殺，由是以忠烈聞。太守徐捐請為主簿。

郡人黃昂反，圍城。淯棄妻子，夜逾城告急于張掖、敦煌二郡。初，二郡疑，未肯發兵。淯欲伏劍，感其義，遂為興兵。軍未至而郡城邑已陷。淯乃收斂捐喪，送還本郡，行服三年乃還。曹操聞之，辟為掾屬。

文帝踐阼，拜駙馬都尉，遷西海太守，賜爵關內侯。後征拜中散大夫。薨。子龐曾嗣。

## 評

* 《三國志評曰：「龐淯不憚伏劍，而誠感鄰國。」

## 見

* 母趙娥，烈女也

## 據

* 《三國志·卷十八·龐淯傳》
# 曹彰

**魏任城威王曹彰**，字**子文**，沛國譙人也。魏武帝第三子、文帝丕之弟也，母卞氏。妻乃東吳孫賁之女。號曰「黃鬚兒」，其傳見於《三國志‧卷十九‧任城陳蕭王傳》。

彰少時已善射、御之藝，膂力過於人，能手格猛獸，以勇聞。數從太祖征伐，懷慷慨之志。武帝嘗語彰曰：「汝不念讀書慕聖道，而好乘汗馬擊劍，此一夫之用，何足貴也！」於是課彰習誦詩、書，彰不以為然，謂左右曰：「丈夫一為衛、霍，將十萬騎馳沙漠，驅戎狄，立功建號耳，何能作博士邪？」武帝又嘗問諸子所好者何，使其各言己志。彰輒曰：「好為將。」武帝問曰：「為將奈合？」彰對曰：「被堅執銳，臨難不顧，為士卒先；賞必行，罰必信。」武帝大笑。建安二十一年，彰封鄢陵侯。

建安二十三年，代郡烏丸反，武帝遂以彰為北中郎將，行驍騎將軍。臨發之際，武帝誡彰曰：「居家為父子，受事為君臣，動以王法從事，爾其戒之！」彰受命北征，身先士卒，不避險阻，鎧中數箭，意氣愈盛，連勝數陣，深得軍心，去代二百餘里，凱旋以歸，北方悉平。到長安，彰念太子丕之言，不邀己功，而歸其於諸將，得武帝稱譽。

彰後遷行越騎將軍，留長安。武帝得疾於洛陽，召彰，未至而崩。太子丕即王位，是為文帝，彰就己國。文帝詔曰：「先王之道，庸勛親親，並建母弟，開國承家，故能藩屏大宗，禦侮厭難。彰前受命北伐，清定朔土，厥功茂焉。增邑五千，並前萬戶。」黃初二年，彰進爵為公。三年，立為任城王。四年，朝京都，疾薨於邸，謚曰威，故稱「任城威王」。

至葬，朝廷賜鑾輅、龍旂，虎賁百人，效漢東平王劉蒼之故事。彰子曹楷嗣爵，徙封中牟。五年，改封任城縣。太和六年，復改封任城國，食五縣二千五百戶。青龍三年，楷坐私遣官屬詣中尚方作禁物，削縣二千戶。正始七年，徙封濟南，三千戶。正元、景元初，連增邑，凡四千四百戶。
# 魏燕王宇

**魏燕王宇**，字**彭祖**，曹操子也，環夫人所生。娶張魯女。子曹奐。

## 生平

建安十六年，封都鄉侯。

二十二年，改封魯陽侯。

黃初二年，進爵為公。三年，為下邳王。五年，改封單父縣。太和六年，改封燕王。明帝少與宇同止，常愛異之。及即位，寵賜與諸王殊。青龍三年，征入朝。景初元年，還鄴。二年夏，復征詣京都。冬十二月，明帝疾篤，拜宇為大將軍，屬以後事。受署四日，宇深固讓；帝意亦變，遂免宇官。三年夏，還鄴。景初、正元、景元中，累增邑，並前五千五百戶。

## 家屬

曹氏家譜
#### 父

魏武帝曹操

#### 母

環夫人

#### 子

* 常道鄉公曹奐，后入繼大宗。

## 評

三國志評曰：魏氏王公，既徒有國土之名，而無社稷之實，又禁防壅隔，同於囹圄；位號靡定，大小歲易；骨肉之思乖，《常棣》之義廢。為法之弊，一至於此乎!

## 據

* 《三國志》·魏書·武文世王公傳
# 繁欽

**繁欽**（漢無輕脣音，以**繁**音「婆」）字**休伯**，漢潁川望族也，以文才機辯，少得名於汝南、潁川。會漢末雄據，同趙儼、杜襲附劉表，是為之奇，襲以表非明主喻欽，共儼南適長沙，通財同計，合為一家。

時曹操迎獻帝，欽、襲以趙儼語而歸潁。及操為丞相，欽除主薄，長書記，善詩賦，文藻巧麗，著《征天山賦》、《定情詩》，亦書予曹丕，建安二十三年卒。

## 據

* 《三國志》
# 路粹

**路粹**，字**文蔚**，漢陳留人。初平中隨車駕至三輔。建安初，擢拜尚書郎，後為軍謀祭酒典記室。及孔融有過，曹操使粹為奏，承指數致融罪。融誅，人無不畏其筆。十九年，轉為祕書令，從大軍至漢中，坐違禁伏法。

曹丕素與粹善，聞其死，為之歎惜。及即位，特用其子為長史。

## 據

* 《典略》
* 《魏志·王粲傳》
# 阮籍

**阮籍**字嗣宗，三國魏陳留尉氏人，竹林七賢之一，漢獻帝建安十五年生。父瑀，漢丞相掾。

籍容貌瓌傑，志氣宏放，任性不羈，司馬懿為太傅，命為從事中郎。高貴鄉公髦即位，封關內侯，徙散騎常侍。

魏晉之際，天下多故，籍遂酣飲為常。司馬昭輔政，引為大將軍從事中郎。籍聞步兵廚營人善釀，乃求為步兵校尉。性至孝，母終，舉聲一號，吐血數升。能為青白眼。嵇喜來弔，籍作白眼，喜弟康齎酒挾琴造焉，乃見青眼。鄰家少婦有美色，當壚沽酒。籍詣飲，醉，便臥其側。時率意獨駕，不由徑路，車跡所窮，輒慟哭而反。景元四年卒，年五十四。

## 據

* 《晉書·阮籍傳》

|  |  |
| --- | --- |
|
 | 美辭妙篇，具錄於**維基文庫︰阮籍** |

竹林七賢

阮籍｜
嵇康｜
山濤｜
劉伶｜
阮咸｜
向秀｜
王戎
# 楊俊季才

**楊俊**字**季才**，河內獲嘉人也。

初受學陳留邊讓，讓器異之。俊以兵亂方起，而河內處四達之衢，必為戰場，乃扶持老弱詣京、密山間，同行者百餘家，又避并州。

後曹操除俊曲梁長，入為丞相掾屬，舉茂才，安陵令，遷南陽太守。宣德教，立學校，吏民稱之。徙為征南軍師。魏國既建，遷中尉。操征漢中，魏諷反於鄴。俊自劾詣行在所。俊以身方罪免，箋辭漢太子。太子不悅，曰：「楊中尉便去，何太高遠邪！」遂被書左遷平原太守，為徐奕代職。

及文帝丕踐阼，復在南陽。時王象為散騎常侍薦俊，未納。

初，俊與曹植善，操適嗣未定，密訪群司。俊雖並論丕、植才分所長，不適有所據當，然稱植猶美，丕常以恨之。黃初三年，車駕南巡，未到宛，有詔百官不得干豫郡縣。及車駕到，而宛令不解詔旨，閉巿門。丕聞之，忿然曰：「吾是寇邪？」乃收俊及宛令。尚書僕射司馬懿、常侍王象、荀緯請俊，叩頭流血，丕不許。俊曰：「吾知罪矣。」遂自殺。眾冤痛之。

## 性

俊自少及長，以人倫自任，行義明鑑。

會割據，俊振濟貧乏，通共有無。宗族知故為人所略作奴僕者凡六家，俊皆傾財贖之。

同郡審固、陳留衛恂本皆出自兵伍，俊資拔獎致，咸作佳士；後固歷位郡守，恂御史、縣令。

本郡王象，少孤特，為人仆隸，年十七八，見使牧羊而私讀書，因被箠楚。俊嘉其才質，即贖象著家，聘娶立屋，然後與別。

又司馬懿年十六七，與俊相遇，俊曰：「此非常之人也。」又懿兄朗早有聲名，其族兄芝，眾未之知，惟俊言曰：「芝雖夙望不及朗，實理但有優耳。」

## 後

* 子未詳
	+ 覽，汝陰太守
		- 沈，晉散騎常侍。
	+ 猗，尚書，晉東海王越舅也。
	+ 孫女，嫁司馬泰

## 據

* 《三國志》
* 《世語》
# 杜襲

魏少府武平亭定侯**杜襲**字**子緒**，漢潁川定陵人也。與陳群、辛毗、趙儼齊名。曾祖父安，祖父根，皆仕漢官。

初避亂荊州，劉表待以賓禮。同郡繁欽數見奇於表，襲喻之曰：「吾所以與子俱來者，徒欲龍蟠幽藪，待時鳳翔。豈謂劉牧當為撥亂之主，而規長者委身哉？子若見能不已，非吾徒也。吾其與子絕矣！」欽慨然曰：「請敬受命。」襲遂南適長沙。

及曹操迎獻帝都許。襲逃還鄉里，操以為西鄂長。縣濱南境，寇賊縱橫。時長吏皆斂民保城郭，不得農業。野荒民困，倉庾空虛。襲自知恩結於民，乃遣老弱各分散就田業，留丁強備守，吏民歡悅。

建安六年，劉表以步騎萬人攻西鄂，襲乃悉召縣吏民任拒守者五十餘人，與之要誓。其親戚在外欲自營護者，恣聽遣出；皆叩頭原致死。於是身執矢石，率與戮力。吏民感恩，咸為用命。臨陳斬數百級，而襲眾死者三十餘人，其餘十八人盡被創，城為敵破。襲帥傷痍吏民決圍得出，死喪略盡，而無反背者。遂收散民，徙至摩陂營，吏民慕而從之如歸。

司隸鍾繇表拜議郎參軍事。荀彧又薦襲，曹操以為丞相軍祭酒。魏國既建，為侍中，與王粲、和洽並用。粲強識博聞，故操游觀出入，多得驂乘，至其見敬不及洽、襲。襲嘗獨見，至於夜半。粲性躁競，起坐曰：「不知公對杜襲道何等也？」洽笑答曰：「天下事豈有盡邪？卿晝侍可矣，悒悒於此，欲兼之乎！」後襲領丞相長史，隨曹操到漢中討張魯。操還，拜襲駙馬都尉，留督漢中軍事。綏懷開導，百姓自樂出徙洛、鄴者，八萬餘口。夏侯淵為劉備所沒，軍喪元帥，將士失色。襲與張郃、郭淮糾攝諸軍事，權宜以郃為督，以一眾心，三軍遂定。操東還，當選留府長史，鎮守長安，主者所選多不當，操令曰：「釋騏驥而不乘，焉皇皇而更索？」遂以襲為留府長史，駐關中。

杜襲柔言不犯，時將軍許攸（非南陽子遠）擁部曲，不附曹操而有慢言。操大怒，先欲伐之。群臣多諫：「可招懷攸，共討強敵。」操橫刀於膝，作色不聽。襲入欲諫，操逆謂之曰：「吾計以定，卿勿復言。」襲曰：「若殿下計是邪，臣方助殿下成之；若殿下計非邪，雖成宜改之。殿下逆臣，令勿言之，何待下之不闡乎？」操曰：「許攸慢吾，如何可置乎？」襲曰：「殿下謂許攸何如人邪？」太祖曰：「凡人也。」襲曰：「夫惟賢知賢，惟聖知聖，凡人安能知非凡人邪？方今豺狼當路而狐狸是先，人將謂殿下避強攻弱，進不為勇，退不為仁。臣聞千鈞之弩不為鼷鼠發機，萬石之鍾不以莛撞起音，今區區之許攸，何足以勞神武哉？」操曰：「善。」遂厚撫攸，攸即歸服。

又夏侯尚暱於曹丕，情好至密。襲謂尚非益友，不足殊待，以聞曹操。丕初甚不悅，及尚有愛妾嬖倖，寵奪適室宗親，故丕遣人絞殺之。尚悲感，発病恍惚，既葬埋妾，不勝思見，復出視之。丕聞而恚之曰：「杜襲之輕薄尚，良有以也。」然以舊臣，恩寵不衰。

曹丕為王，賜爵關內侯。及踐阼，為督軍糧御史，封武平亭侯，更為督軍糧執法，入為尚書。明帝叡時，進封平陽鄉侯。諸葛亮出秦川，大將軍曹真督諸軍拒亮，徙襲為大將軍軍師，分邑百戶賜兄基爵關內侯。真薨，司馬懿代之，襲復為軍師，增邑三百，並前五百五十戶。先亮後出祁山，答懿書，使襲宣意於孟建。襲以疾徵還，拜太中大夫。薨，追贈**少府**，諡曰**定侯**。子會嗣。

## 據

* 《三國志》
# 魯芝

| **魯芝** |
| --- |
| 字**世英** |
|  生於**漢初平元年** 卒於**晉泰始九年**  |
| {{{圖}}} {{{圖注}}} |
|

|  |  |
| --- | --- |
| 祖籍： | 扶風郡郿 |
| 父： | 不詳 |
| 母： | 不詳 |
| 配偶： | 不詳 |
| 所育子女： |  |
| 所用兵器： | {{{兵器}}} |

 |
| 所投勢力 |
| 曹魏 | 晉 |
| 在茲勢力最高官位 |
| 平東將軍 | 光祿大夫、特進 |
| 在茲勢力最高爵位 |
| 魏陰平伯 | 晉陰平貞侯 |

**晉光祿大夫陰平貞侯魯芝**，字**世英**，扶風郿人也。世有名德，為西州豪族。父為郭汜所害，芝繈褓流離。年十七，乃移居雍，耽思墳籍。郡舉上計吏，州辟別駕。魏車騎將軍郭淮為雍州刺史，深敬重之。後舉孝廉，除郎中。會蜀相諸葛亮侵隴右，淮復請芝為別駕。事平，薦於公府，辟大司馬曹真掾，轉臨淄侯文學。鄭袤薦於司空王朗，朗即加禮命。後拜騎都尉、參軍事、行安南太守，遷尚書郎。曹真出督關右，又參大司馬軍事。

及曹真卒，司馬懿代焉，乃引芝參驃騎軍事，轉天水太守。郡鄰於蜀，數被侵掠，戶口減削，寇盜充斥，芝傾心鎮衛，更造城市，數年間舊境悉復。遷廣平太守。天水夷夏慕德，老幼赴闕獻書，乞留芝。魏明帝許焉，仍策書嘉歎，勉以黃霸之美，加討寇將軍。

曹爽輔政，引為司馬。芝屢有讜言嘉謀，爽弗能納。及司馬懿起兵誅爽，芝率餘眾犯門斬關，馳出赴爽，勸爽曰：「公居伊周之位，一旦以罪見黜，雖欲牽黃犬，復可得乎！若挾天子保許昌，杖大威以羽檄征四方兵，孰敢不從！舍此而去，欲就東市，豈不痛哉！」爽懦惑不能用，遂委身受戮。芝坐爽下獄，當死，而口不訟直，志不苟免。宣帝嘉之，赦而不誅。俄而起為使持節、領護匈奴中郎將、振威將軍、并州刺史。以綏緝有方，遷大鴻臚。

高貴鄉公立，賜爵關內侯，邑二百戶。毌丘儉平，隨例增邑二百戶，拜揚武將軍、邢州刺史。諸葛誕以壽春叛，司馬昭奉魏帝出征，徵兵四方，芝率荊州文武以為先驅。誕平，進爵武進亭侯，又增邑九百戶。遷大尚書，掌刑理。常道鄉公即位，進爵斄城鄉侯，又增邑八百戶，遷監青州諸軍事、振武將軍、青州刺史，轉平東將軍。五等建，封陰平伯。

及司馬炎代魏踐阼，芝轉鎮東將軍，進爵為侯。帝以芝清忠履正，素無居宅，使軍兵為作屋五十間。芝以年及懸車，告老遜位，章表十餘上，於是徵為光祿大夫，位特進，給吏卒，門施行馬。羊祜為車騎將軍，乃以位讓芝，曰：「光祿大夫魯芝潔身寡慾，和而不同，服事華髮，以禮終始，未蒙此選，臣更越之，何以塞天下之望！」上不從。其為人所重如是。泰始九年卒，年八十四。帝為舉哀，賵贈有加，諡曰貞，賜塋田百畝。

## 後世

及二十一世紀初，戊戌年，中邦高考以此為題。

## 引據

* 《晉書》卷九十．列傳第六十．魯芝傳
# 滿寵

**魏昌邑景侯滿寵**字**伯寧**，漢山陽昌邑人也，建寧三年生。年十八，為郡督郵。時郡內李朔等各擁部曲，害于平民。寵糾焉，朔等請罪，不復抄略。守高平令。

曹操臨兗州，辟為從事。及為大將軍，辟署西曹屬，為許昌令。故太尉楊彪付獄，寵考訊如法。數日，求見操曰：「楊彪考訊無他辭語。當殺者宜先彰其罪，此人有名海內，若罪不明，必大失民望，竊為明公惜之。」操即日赦之。初，尚書令荀彧、少府孔融聞寵考掠彪，皆怒，及事平，更善寵。時袁紹盛於河朔，而汝南乃紹之本郡，其門生賓客布在諸縣。操憂之，以寵為汝南太守。寵皆平之，得戶二萬，兵二千人，令就田業。

建安十三年，從操征荊州。大軍還，留寵行奮威將軍，屯當陽。孫權數擾東陲，復召寵還汝南大守，賜爵關內侯。

關羽圍襄陽，寵助征南將軍曹仁屯樊城拒之，而左將軍于禁等軍為水所沒。羽急攻樊城，樊城得水，眾皆失色。或謂仁棄城保身，寵曰：「山水速疾，冀其不久。聞羽遣別將已在郟下，自許以南，百姓擾擾，羽所以不敢遂進者，恐吾軍掎其後耳。今若遁去，洪河以南，非復國家有也。君宜待之。」仁曰：「善。」寵乃沉白馬，與軍人盟誓。會徐晃等救至，寵力戰有功，羽遂退。進封**安昌亭侯**。

文帝即王位，遷揚武將軍。破吳於江陵有功，更拜伏波將軍，屯新野。大軍南征，至精湖，寵率諸軍在前，與賊隔水相對。夜半，賊遣十部伏夜來燒，寵掩擊破之，進封**南鄉侯**。黃初三年，假節鉞。五年，拜前將軍。

明帝即尊位，進封**昌邑侯**。太和二年，領豫州刺史。三年春，寵度權必襲西陽而為之備，權聞之而退。秋，使曹休從廬江南人合淝，令寵向夏口。賊斷夾石，要休還路。休戰不利，退走，皆如寵策。是歲休薨，寵代都督揚州諸軍事。四年，拜征東將軍。其冬，孫權揚聲欲至合淝，寵表召兗、豫諸軍。賊尋退還，被詔罷兵。寵以為「今賊大舉而還，非本意也，此必欲偽退以罷吾兵，而倒還乘虛，掩不備也」，表不罷兵。後十余日，權果更來，不克而還。

五年，吳將孫布遣人詣揚州求降。刺史王凌請兵馬迎之，寵以為必詐，不與兵。凌索兵不得，乃單遣一督將步騎七百人往迎之。布夜掩擊，督將迸走，死傷過半。初，寵與凌共事不平，凌支黨毀寵疲老悖謬，故明帝召之。既至，體氣康強，見而遣還。寵屢表求留，詔報曰：「昔廉頗強食，馬援據鞍，今君未老而自謂已老，何與廉、馬之相背邪？其思安邊境，惠此中國。」六年，吳將陸遜向廬江，論者以為宜速赴之。寵曰：「廬江雖小，將勁兵精，守則經時。又賊舍船二百里來，後尾空縣，尚欲誘致。今宜聽其遂進，但恐走不可及耳。」整軍趨楊宜口。賊聞大兵東下，即夜遁。

青龍元年，權自出，欲圍新城，以其遠水，積二十日不敢下船。寵乃潛遣步騎六千，伏城隱處以待之。權果上岸耀兵，寵伏軍卒起擊之，斬首數百，或有赴水死者。二年，權自將號十萬，至合淝、新城。寵馳往赴，募壯士數十人，折松為炬，灌以麻油，從上風放火，燒賊攻具，射殺權侄泰。

景初二年，以寵年老征還，遷太尉。寵不治產業，家無餘財。詔曰：「君典兵在外，專心憂公，有行父、祭遵之風。賜田十頃，穀五百斛，錢二十萬，以明清忠儉約之節焉。」寵前後增邑，凡九千六百戶。

正始三年薨，諡曰**景侯**。子偉，孫長武、奮皆有名當世。寵女乃司馬昭弟榦之妃也。

## 評

* 《三國志》評曰：「滿寵立志剛毅，勇而有謀。」

## 據

* 《三國志·魏書二十六·滿田牽郭傳》
# 張肅君矯

**張肅**字**君矯**，成都人，松兄也。肅有威儀，容貌甚偉，益州牧劉璋蜀郡別駕從事。

肅為璋遣送叟兵三百人並雜御物於曹操，操闢肅丞相府椽，拜為廣漢太守。後弟松欲獻圖叛璋，肅懼禍逮己，白璋發其謀。於是璋收斬松。劉備悉事，怒曰：「君矯殺吾內主乎！」

璋敗，肅為備所惡，廢黜不用。有子表，或為松子，《華陽國志》曰「松無子，先主以表承其嗣。」

## 考

* 《三國志》
* 《華陽國志》
# 漢昭烈皇后

**漢昭烈皇后**，姓甘諱梅，沛人也。生微賤，里中相者云：「此后後貴，位極宮掖。」及后長，體貌特異。年十八，玉質柔肥，態媚容冶。漢昭烈臨豫州，住小沛，納以為妄。漢昭烈數喪嫡室，常攝內事。隨漢昭烈於荊州，產後主。值曹公軍至，追及漢昭烈於當陽長阪，于時困偪，棄后及後主，賴趙雲保護，得免於難。后卒，葬于南郡。章武二年，追謚皇思夫人，遷葬於蜀，未至而漢昭烈殂隕。丞相亮上言：「皇思夫人履行脩仁，淑慎其身。大行皇帝昔在上將，嬪配作合，載育聖躬，大命不融。大行皇帝存時，篤義垂恩，念皇思夫人神柩在遠飄颻，特遣使者奉迎。會大行皇帝崩，今皇思夫人神柩以到，又梓宮在道，園陵將成，安厝有期。臣輒與太常臣賴恭等議：禮記曰：『立愛自親始，教民孝也；立敬自長始，教民順也。』不忘其親，所由生也。春秋之義，母以子貴。昔高皇帝追尊太上昭靈夫人為昭靈皇后，孝和皇帝改葬其母梁貴人，尊號曰恭懷皇后，孝愍皇帝亦改葬其母王夫人，尊號曰靈懷皇后。今皇思夫人宜有尊號，以慰寒泉之思，輒與恭等案謚法，宜曰昭烈皇后。詩曰：『穀則異室，死則同穴。』禮云：上古無合葬，中古後因時方有。故昭烈皇后宜與大行皇帝合葬，臣請太尉告宗廟，布露天下，具禮儀別奏。」制曰可。

## 引據
# 嚴顏

清時嚴顏繪像
**嚴顏**，巴郡人，初仕劉璋，為巴郡太守趙莋將也。

劉備入蜀，顏拊心歎曰「此所謂『獨坐窮山，放虎自衛』者也。」

建安十九年，顏為張飛生擒於江州，飛曰：「大軍至，何以不降而敢拒戰？」顏答曰：「卿等無狀，侵奪我州，我州但有斷頭將軍，無有降將軍也。」飛怒，令左右牽去斫頭，顏色不變，曰：「斫頭便斫頭，何為怒邪！」飛壯而釋之，引為賓客。此後無顏事載。

## 據

* 《三國志》
* 《華陽國志》
# 司馬徽

清**司馬徽**繪像
**司馬徽**，字**德操**，潁川陽翟人，漢末名士也，居荊州，清雅有知人鑒，為龐德公號**水鏡**，會劉備下荊州，徽薦臥龍、鳳雛二者。及曹操南征俘獲徽，欲大用，竟病卒。有徒向朗、劉廙、尹默、李譔等。

徽知荊州牧劉表性暗，不議時人，又未語人之短，與人語，莫問好惡，皆言好，有鄉人問徽安否，答曰好。有人自陳子死，答曰大好。妻責之曰：「人以君有德，故相告，何忽聞人子死，便言好！」徽曰：「卿言亦大好。」李瀚《蒙求》詩曰：「司馬稱好。」馮夢龍以為「好好先生」。

又同劉廙論運命歷數事，為吳人刁玄纂文，以揚末帝一統。

## 《董正別傳》載

嘗有人妄認徽豬，徽便推豬以與之，後數日，亡豬者得其豬，既以豬還徽，乃叩頭自責，徽又厚謝之。

劉表子琮，往候司馬徽，遣左右問其人，徽身自鋤園，左右問曰：「司馬君在耶？」徽曰：「即是也。」左右巧罵曰：「汝何等園奴而自稱徽！」於是歸更刷頭，著衣出見琮。

## 見

* 三國志
# 麋竺

**麋竺**字**子仲**，漢東海朐人也。竺雍容敦雅，而干翮非所長。是以待之以上賓之禮，未嘗有所統御。然賞賜優寵，無與為比。

祖世貨殖，僮客萬人，貲產巨億。後徐州牧陶謙辟為別駕從事。謙卒，竺奉謙遺命，迎劉備於小沛。建安元年，呂布乘備出拒袁術，襲下邳，虜備妻子。備轉軍廣陵海西，竺於是進妹於備為夫人，奴客二千，金銀貨幣以助軍資。於時困匱，賴此復振。後曹操表竺領嬴郡太守，竺弟芳為彭城相，皆去官，隨劉備周旋。備將適荊州，遣竺先與劉表相聞，以竺為左將軍從事中郎。益州既平，拜安漢將軍。

關羽北伐，竺弟芳投吳，致羽兵敗身死。竺乃自縛詣備請罪，備以弟有罪不坐兄，待竺如故。章武元年尋鬱病卒。子**威**，為虎賁中郎將。威子**照**，為虎騎監，自竺至照，皆善騎射，照子**晃**。

## 家屬

* 子 麋威 漢虎賁中郎將

## 據

三國志·蜀志·許麋孫簡伊秦傳
# 馬良

**馬良**字**季常**，後漢襄陽宜城人也，靈帝中平三年生。

## 生平

兄弟五人，並有才名，鄉里為之諺曰：“馬氏五常，白眉最良。”良眉中有白毛，故以稱之。劉備領荊州，辟為從事。及備入蜀，諸葛亮亦從後往，良留荊州，與亮書曰：“聞雒城已拔，此天祚也。尊兄應期贊世，配業光國，魄兆遠矣。夫變用雅慮，審貴垂明，于以簡才，宜適其時。若乃和光悅遠，邁德天壤，使時閉於聽，世服于道，齊高妙之音，正鄭、衛之聲，並利於事，無相奪倫，此乃管弦之至，牙、曠之調也。雖非鐘期，敢不擊節！”備辟良為左將軍掾。

後遣使吳，良謂亮曰：“今銜國命，協穆二家，幸為良介於孫將軍。”亮曰：“君試自為文。”良即為草曰：“寡君遣掾馬良通聘繼好，以紹昆吾、豕韋之助。其人起士，荊楚之令，鮮于造次之華，而有克終之美，願降心存納，以慰將命。”權敬待之。

劉備稱尊號，以良為侍中。及東征吳，遣良入武陵招納五溪蠻夷，蠻夷渠帥皆受印號，咸如意指。章武二年，會備敗績於夷陵，良亦遇害，年三十七。

## 家屬

* 馬謖，良弟。
* 馬秉，良子，騎都尉。

## 評

* 三國志評曰：董和蹈羔羊之素，劉巴履清尚之節，馬良貞實，稱為令士，陳震忠恪，老而益篤，董允匡主，義形於色，皆屬臣之良矣。

## 據

* 三國志·蜀志·董劉馬陳董呂傳
# 廖立

**廖立**字**公淵**，漢武陵臨沅人也。

劉備領荊州牧，辟立從事，年未三十，擢為長沙太守。備入蜀，諸葛亮鎮荊土，孫權遣使通好於亮，因問士人皆誰相經緯者，亮答曰：「龐統、廖立，楚之良才，當贊興世業者也。」

建安二十年，權遣呂蒙奄襲南三郡，立脫身走，自歸備。備素識待之，不深責也，以為巴郡太守。

二十四年，備為漢中王，徵立為侍中。後主襲位，徙長水校尉。

立本意，自謂才名宜為諸葛亮之貳，而更遊散在李嚴等下，常懷怏怏。後丞相掾蔣琬至，立計曰：「軍當遠出，卿諸人好諦其事。昔先帝不取漢中，走與吳人爭南三郡，卒以三郡與吳人，徒勞役更士，無益而還。既亡漢中，使夏侯淵、張郃深入於巴，幾喪一州。後至漢中使關侯身死無孑遺，上庸覆敗，徒失一方。是羽怙恃勇名，作軍無法，直以意突耳，故前後數喪師眾也。如向朗、文恭，凡俗之人耳。恭作治中無綱紀；朗昔奉馬良兄弟，謂為聖人，今作長史，素能合道。中郎郭演長，從人者耳，不足與經大事，而作侍中。今弱世也，欲任此三人，為不然也。王連流俗，苟作掊克，使百姓疲弊，以致今日。」

琬具白其言於諸葛亮。亮表立曰：「長水校尉廖立，坐自貴大，臧否群士，公言國家不任賢達而任俗吏，又言萬人率者皆小子也；誹謗先帝，疵毀眾臣。人有言國家兵眾簡練，部伍分明者，立舉頭視屋，憤吒作色曰：『何足言！』凡如是者不可勝數。羊之亂群，猶能為害，況立托在大位，中人以下識真偽邪？」於是廢立為民，徙汶山郡。立躬率妻子耕殖自守。

立聞諸葛亮卒，垂泣歎曰：「吾終為左衽矣！」

後監軍姜維率偏軍經汶山，詣立，稱立意氣不衰，言論自若。立遂終徙所。妻子還蜀。

## 據

* 《三國志·蜀志·劉彭廖李劉魏楊傳》
# 費禕

漢大將軍成鄉敬侯**費禕**字**文偉**，江夏鄳人也。

少孤，依族父伯仁（或名觀）。伯仁姑，益州牧劉璋之母也。璋遣使迎仁，仁將禕遊學入蜀。會劉備定蜀，禕遂留益土，與汝南許叔龍、南郡董允齊名。時許靖喪子，允與禕欲共會其葬所。允白父和請車，和遣開後鹿車給之。允有難載之色．禕便從前先上。及於喪所，諸葛亮及諸貴人悉集，車乘甚鮮，允猶神色未泰，而禕晏然自若。持車人還，和問之，知其如此，乃謂允曰：「吾常疑汝於文偉優劣未別也。而今而後，吾意了矣。」

劉備立太子，禕與允為舍人，遷庶子。後主禪踐位，為黃門侍郎。丞相亮南征還，群僚於數十里逢迎，年位多在禕右，而亮特命禕同載，由是眾人莫不易觀。亮以初從南歸，以禕為昭信校尉使吳。孫權性既滑稽，嘲啁無方，諸葛恪、羊衜等才博果辯，論難鋒至，禕辭順義篤，據理以答，終不能屈。權甚器之，謂禕曰：「君天下淑德，必當股肱蜀朝，恐不能數來也。」還，遷為侍中。亮住北住漢中，請禕為參軍。以奉使稱旨，頻煩至吳。

建興八年，轉為中護軍，後又為司馬。值軍師魏延與長史楊儀相憎惡。每至並坐爭論，延或舉刀擬儀，儀泣涕橫集。禕常入其坐間，諫喻分別，終亮之世。各盡延、儀之用者，禕匡救之力也。亮卒，禕為後軍師。頃之，代蔣琬為尚書令。琬自漢中還涪，禕遷大將軍，錄尚書事。

延熙七年，魏軍次於興勢，假禕節，率眾往御之。光祿大夫來敏至禕許別，求共圍棋。於時羽檄交馳，人馬擐甲，嚴駕已訖。禕與敏留意對戲，色無厭倦。敏曰：「向聊觀試君耳!君信可人，必能辦賊者也。」禕至，敵遂退，封成鄉侯。

琬固讓州職，禕復領益州刺史。禕當國功名，略與琬比。十一年，出住漢中，自琬及禕，雖自身在外，慶賞刑威，皆遙先咨斷然，後乃行。其推任如此。後十四年夏，還成都，成都望氣者雲都邑無宰相位，故冬復比屯漢壽。

延熙十五年，命禕開府。十六年乙末歲首大會，魏降人郭脩在坐。禕歡飲沉醉，為循手刃所害。今墓於廣元昭化，為中華人民共和國護為文物。

## 軼事

禕雅性謙素，而泛愛，不疑於人，家不積財。兒子皆令布衣素食，出入不從車騎，無異凡人。

禕為後軍師，時軍國多事，公務煩猥，禕識悟過人，每省讀書記，舉目暫視，已究其意旨，其速數倍於人，終亦不忘。常以朝晡聽事，其間接納賓客，飲食嬉戲，加之博弈，每盡人之歡，事亦不廢。董允代禕為尚書令，欲斅禕之所行，旬日之中，事多愆滯。允乃嘆曰：「人才力相縣若此甚遠，此非吾之所及也。聽事終日，猶有不暇爾。」

## 家屬

* 子
	+ 承嗣，黃門侍郎，
	+ 恭，尚公主，尚書郎，顯名當世，早卒。
* 女
	+ 長女，嫁太子劉璿。

## 評贊

陳壽曰：「蔣琬方整有威重，費禕寬濟而博愛，咸承諸葛之成規，因循而不革，是以邊境無虞，邦家和一，然猶未盡治小之宜，居靜之理也。」

又裴松之曰：「臣松之以為蔣、費為相，克遵畫一，未甞徇功妄動，有所虧喪，外郤駱谷之師，內保寧緝之實，治小之宜，居靜之理，何以過於此哉！今譏其未盡而不著其事，故使覽者不知所謂也。」

成海應《硏經齋全集續集》曰：“費褘之材，蜀中無與之敵矣。但雅量不及蔣公琰。盖公琰深淺莫測，文偉果於敏給，此所以短也。諸葛武侯連屯漢中，以圖中原，蔣公琰屯涪，欲由漢沔以襲荊州。文偉給姜維兵，不過萬人，而只欲保國治民。雖材之不能及，亦其勢然也。魏勢甚固，未易可圖。及褘卒，姜維動引大兵，功績不成，蜀之亡已兆矣。悲夫。武侯出師時，以董允郭攸之等侍中，故奸壬無得以伺，及文偉之世，不能屛逐黃皓，時無忠貞之士故歟。又可歎也。”

## 註

## 據

* 《三國志》
# 陳到

**陳到**字**叔至**，漢末汝南人也，以忠勇稱，名亞趙雲。

初隨劉備在豫州，及統**白眊**，諸葛亮以為「西方上兵」。建興初任永安都督、征西將軍，封亭侯，任內卒。或史料今多佚，故少載也。

楊戲《季漢輔臣贊》評趙雲及到曰：

> 征南厚重，**征西忠克**，統時選士，猛將之烈。
>
>

## 據

* 《三國志》
* 《華陽國志》
# 李邈漢南

**李邈**字**漢南**，廣漢郪人，三龍之兄也，官至犍為太守、丞相參軍、安漢將軍。裴松之案耆舊所記，邈性狂直，故不號三龍者。

漢末仕劉璋，任牛鞞長。劉備領益牧，邈為從事，正旦命行酒，得進見，讓備曰：「振威以將軍宗室肺腑，委以討賊，元功未效，先寇而滅；邈以將軍之取鄙州，甚為不宜也。」備曰：「知其不宜，何以不助之？」邈曰：「匪不敢也，力不足耳。」有司將殺之，諸葛亮為請，得免。

建興六年，亮西征。馬謖在前敗績，亮將殺之，邈諫以「秦赦孟明，用伯西戎，楚誅子玉，二世不競」，失亮意，還蜀。

十二年，亮卒，劉禪素服發哀三日，邈上疏曰：「呂祿、霍、禹未必懷反叛之心，孝宣不好為殺臣之君，直以臣懼其偪，主畏其威，故奸萌生。亮身杖強兵，狼顧虎視，五大不在邊，臣常危之。今亮殞沒，蓋宗族得全，西戎靜息，大小為慶。」禪怒，下獄誅之。

## 評

常璩《華陽國志·卷十中》評：「漢南哽哽，天奪其守。詵詵彥造，或哲或友。昭德音芳，垂名厥後。」

任乃強《華陽國志校補圖注》評：「《常志》於罪誅者例不贊，《目錄》亦不收。惟於彭羕、李邈讚之，意以為冤故也。」

王士騏評：「邈之免死，亮之力也；而一言失意，直以狼虎目之，邈真險人哉！」

## 考

* 《三國志》
* 《華陽國志》

## 弟

邈有三弟，稱三龍，一龍早故佚名：

* 李邵
* 李朝
# 徐榮 (東漢)

**徐榮**，幽州遼東襄平人（或言玄菟），漢末董卓中郎將也，薦襄平公孫度為遼東太守。

後於汴水敗曹操，同李蒙四出虜掠。榮遇孫堅於梁，與戰，破堅，生擒潁川太守李旻，亨之。

初平三年，董卓為王允所弒，聞李傕攻至，榮奉允令同胡軫擊傕於新豐，榮戰死，軫以眾降。

## 考

* 《三國志》
* 《後漢書》
# 浩周

**浩周**字**孔異**，上黨人。建安中仕為蕭令，至徐州刺史。

建安二十四年，周領護于禁軍，同司馬東里袞軍沒，為關羽所得。孫權襲羽，並得周，甚禮之。

二十五年，周等又俱歸魏，有詔皆見之。曹丕問周等，周以為權必臣服，而袞謂其不可必服。丕悅周言，以為有以知之。是歲冬，丕受漢禪，遣使以權為吳王，詔使周與使者俱往。

周既致詔命，時與權私宴，謂權曰：「陛下未信王遣子入侍也，周以闔門百口明之。」權因字謂周曰：「浩孔異，卿乃以舉家百口保我，我當何言邪？」遂流涕沾襟。及與周別，又指天為誓。周還之後，權不遣子而設辭，丕乃久留其使。

丕欲遣辛毗、桓階結吳，強權質子，權固辭，丕怒，欲攻吳，為劉曄勸止。十月，權謝之，徵周為太子登請婚宗室，欲使孫邵、張昭遣登入京。丕再強之，權改元黃武拒守。自是之後，丕既彰權罪，周亦見疏遠，終身不用。

## 考

* 《三國志·孫權傳》
* 《魏略》
# 馮熙子柔

**馮熙**字**子柔**，潁川父城人，東漢雲台功臣馮異之後也。

初孫權爲車騎，熙歷東曹掾。後蜀漢帝劉備崩，熙使弔喪，還爲中大夫。又使於曹魏，曹丕問曰：「吳王若欲修宿好，宜當厲兵江關，縣旍巴蜀，而聞復遣脩好，必有變故。」熙曰：「臣聞西使直報問，且以觀衅，非有謀也。」又曰：「聞吳國比年災旱，人物彫損，以大夫之明，觀之何如？」熙對曰：「吳王體量聰明，善於任使，賦政施役，每事必咨，教養賓旅，親賢愛士，賞不擇怨仇，而罰必加有罪，臣下皆感恩懷德，惟忠與義。帶甲百萬，穀帛如山，稻田沃野，民無饑歳，所謂金城湯池，強富之國也。以臣觀之，輕重之分，未可量也。」

丕不悅，以陳群與熙同郡，使群誘之，啗以重利。熙不爲回。送至摩陂，欲困苦之。後又召還，未至，熙懼見迫不從，必危身辱命，乃引刀自刺。御者覺之，不得死。權聞之，垂涕曰：「此與蘇武何異？」竟死於魏。

## 據

* 《三國志·吳主傳·吳書注》
# 吳會稽王亮

| 吳會稽王亮 |
| --- |
| **名諱** | **孫亮** |
| **生卒** | 赤烏五年生 |
| **在位** | 建興元年至太平三年 |
| **政權** | 孫吳 |
| **先君** | 父吳太祖大皇帝 |
| **嗣君** | 兄吳景皇帝 |
| 年號 |
| 建興、五鳳、太平 |

**吳會稽王亮**字**子明**，大帝少子也。赤烏十三年，帝廢太子，立亮為之，以全琮女為妃。

太元元年夏，帝立亮母潘氏為皇后。冬，帝寢疾，徵大將軍諸葛恪為太子太傅，會稽太守滕胤為太常，並受詔輔太子。明年四月，帝薨。亮即尊號，大赦，改元建興。

閏月，以恪為帝太傅，胤為衛將軍領尚書事，上大將軍呂岱為大司馬，諸文武皆進爵班賞。冬十月，太傅恪率軍遏巢湖、東興，使全端、留略守東西二城。十二月朔丙申，魏使諸葛誕、胡遵等步騎七萬圍東興，王昶攻南郡，毌丘儉向武昌。甲寅，恪以大兵赴敵。戊午，兵及東興，交戰，大破魏軍，殺將軍韓綜、桓嘉等。

建興二年春正月丙寅，立皇后全氏，大赦。庚午，王昶等皆退。二月，軍還，大行封賞。三月，恪率軍伐魏。夏四月，圍新城，大疫，兵卒死者大半。秋八月，恪引軍還。冬十月，大饗。武衛將軍孫峻伏兵殺恪於殿堂。大赦，以峻為丞相，封富春侯。

五鳳元年夏，大水。秋，吳侯英謀殺峻，未果，英自殺。

二年春正月，魏鎮東大將軍毌丘儉、前將軍文欽以淮南之眾西入，戰於樂嘉。閏月壬辰，峻及驃騎將軍呂據、左將軍留贊率兵襲壽春，軍及東興，聞欽等敗。壬寅，欽降峻，餘眾數萬來奔。魏諸葛誕入壽春，峻引軍還。二月，及魏曹珍遇於高亭，交戰，珍敗績。留贊為誕別將蔣班所敗於菰陂，贊及將軍孫楞、蔣修等皆遇害。三月，使鎮南將軍朱異襲安豐，不克。秋七月，將軍孫儀、張怡、林恂等謀殺峻，發覺，儀自殺，恂等伏誅。拜將軍吳穰為廣陵太守，留略為東海太守。是歲大旱，民飢，軍士怨畔。十二月，作太廟，以馮朝為監軍使者，督徐州諸軍事。

太平元年春二月朔，建業失火。峻用征北大將軍文欽計，將征魏。八月，先遣欽及呂據、劉纂、朱異、唐咨軍自江都入淮、泗。九月丁亥，峻卒，以從弟偏將軍綝為侍中，領中外諸軍事。據等聞綝代峻，大怒。己丑，大司馬呂岱卒。壬辰，據、欽、咨等表薦衛將軍滕胤為丞相，綝不聽。癸卯，更以胤為大司馬，代呂岱駐武昌。據引兵還，欲討綝。綝遣欽、咨等取據。冬十月丁未，遣孫憲及丁奉、施寬等以舟兵逆據於江都。遣將軍劉丞督步騎攻胤。胤兵敗夷滅。己酉，大赦，改年。辛亥，獲呂據於新州。十一月，以綝為大將軍、假節，封永康侯。孫憲與王惇謀殺綝。事覺，綝殺惇，迫憲自殺。十二月，使五官中郎將刁玄告亂於蜀。

孫氏家譜
二年春二月甲寅，大雨，震電。乙卯，雪，大寒。以長沙東為湘東郡，西為衡陽郡，會稽東為臨海郡，豫章東為臨川郡。夏四月，大赦，帝始親政事。綝所表奏，多見難問，又科兵子弟年十八已下十五已上，得三千餘人。亮曰：「吾立此軍，欲與之俱長。」日於苑中習焉。

五月，魏諸葛誕以淮南之眾保壽春城，遣朱成稱臣上疏，又遣子靚、長史吳綱為質。六月，使文欽、唐咨、全端等步騎三萬救誕。朱異自虎林率眾襲夏口，夏口督孫壹奔魏。秋七月，綝率眾救壽春。朱異至夏口，與丁奉等將士五萬解圍。八月，會稽南部反，殺都尉。鄱陽、新都民為亂，廷尉丁密、步兵校尉鄭冑、將軍鐘離牧率軍討之。朱異以軍士乏食引還，綝大怒，九月朔己巳，殺異。辛未，綝還建業。甲申，大赦。十一月，全緒子禕、儀以其母奔魏。十二月，全端、懌等自壽春城詣司馬昭。

三年春正月，諸葛誕殺文欽。司馬昭克壽春，誕戰死，將吏皆降。秋七月，封故齊王奮為章安候。自八月沈陰不雨四十餘日。亮以綝專權，命全尚、劉丞謀誅綝。九月戊午，綝以兵取尚，遣弟恩殺丞於蒼龍門外。召大臣會宮門，黜帝為**會稽王**。時年十六。

## 評

* 陳壽：「孫亮童孺無賢輔，其替位不終，必然之勢也。」

## 據

* 《三國志·吳書·三嗣主傳》
# 全尚

**吳永平侯全尚**者，後漢吳郡錢唐人，吳會稽王全皇后父也。

吳會稽王即尊位，立全氏為后。全氏以尚為城門校尉，封**都亭侯**，代滕胤為太常、衛將軍。復進封**永平侯**，錄尚書事。時全氏侯有五人，並典兵馬，自吳興，外戚貴盛莫及。

及魏將諸葛誕謀反事敗，而懌、端、禕、儀等並降魏。尚子紀謀洩見殺，由是諸全衰弱。會孫綝廢帝為會稽王，後又黜為候官侯。尚將家屬徙零陵，追見殺。

## 家屬

* 子 紀
* 女 吳會稽王全皇后
	+ 婿 吳會稽王

## 據

* 《三國志·吳書·妃嬪傳》
# 孫瑜

**孫瑜**字**仲異**，後漢孫靜之子也。

孫氏家譜初以恭義校尉始領兵眾。是時賓客諸將多江西人，瑜虛心綏撫，得其歡心。建安九年，領丹楊太守，為眾所附，至萬餘人。加綏遠將軍。建安十一年，與周瑜共討麻、保二屯，破之。

後從孫權拒曹操於濡須，權欲交戰，瑜說權持重，權不從，軍果無功。遷奮威將軍，領郡如故，自溧陽徙屯牛渚。濟陰人馬普篤學好古，瑜厚禮之，使二府將吏子弟數百人就受業，遂立學官，臨饗講肄。是時諸將皆以軍務為事，而瑜好樂墳典，雖在戎旅，誦聲不絕。

年三十九，建安二十年卒。

瑜生五子：孫彌、孫熙、孫耀、孫曼、孫紘。

## 評

* 三國志評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎!故詳著雲。

## 據

* 《三國志》·吳書·宗室傳
# 孫輔

孫氏家譜
**孫輔**字**國儀**，吳吳郡富春人，賁弟，蓋武之後也。

初以揚武校尉佐孫策平三郡。策討丹楊七縣，使輔西屯歷陽以拒袁術，並招誘余民，鳩合遺散。策西襲廬江太守劉勳，輔隨從，身先士卒，有功。策立輔為廬陵太守，撫定屬城，分置長吏。

孫權時，遷平南將軍，假節領交州刺史。遣使與曹操相聞，事覺權將其幽系之。數歲卒。子興、昭、偉、昕，皆歷列位。

## 評

* 《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著雲。

## 據

* 《三國志》·吳書·宗室傳
# 孫河

**孫河**字**伯海**，後漢吳郡人也。本俞氏，因孫策愛之，賜姓孫，列之屬籍，後為將軍，屯京城。

初，孫權殺吳郡太守盛憲，憲故孝廉媯覽、戴員匿於山中，孫翊為丹楊太守，皆禮致之。覽為都督，員為郡丞。及翊遇害，河馳赴宛陵，責怒覽、員，以不能全權，令使奸變得施。二人遂殺河，使人北迎揚州刺史劉馥，令住歷陽，以丹楊應之。

河有侄韶，子桓，皆吳重臣也。

## 據

* 《三國志·吳書·宗室傳》
# 張承

**吳都鄉定侯張承**字**仲嗣**，漢彭城人，昭長子也。少以才學知名，與諸葛瑾、步騭、嚴畯相友善。

孫權為驃騎將軍，辟西曹掾，出為長沙西部都尉。討平山寇，得精兵萬五千人。後為濡須督、奮威將軍，封**都鄉侯**，領部曲五千人。

承為人壯毅忠讜，能甄識人物。又諸葛恪年少時，眾人奇其英才。承言「終敗諸葛氏者，元遜也。」勤於長進，篤於物類，凡在庶幾之流，無不造門。年六十七，赤烏七年卒，謚曰**定侯**。子震嗣。

## 評

* 《三國志》評曰：「張承、顧邵虛心長者，好尚人物，周昭之論，稱之甚美，故詳錄焉。」

## 據

* 《三國志·吳書七·張顧諸葛步傳》
# 顧承

**顧承**字**子直**，吳吳郡吳人，邵次子也。嘉禾中與舅陸瑁俱以禮徵。

孫權賜丞相顧雍書曰：「貴孫子直，令問休休，至與相見，過於所聞，為君嘉之。」拜騎都尉，領羽林兵。後為吳郡西部都尉，與諸葛恪等共平山越，別得精兵八千人，還屯軍章阬，拜昭義中郎將，入為侍中。芍陂之役，拜奮威將軍，出領京下督。

數年，與兄譚、張休等俱徙交州，年三十七卒。

## 評

* 陳壽曰：「休、承修志，咸庶為善。愛惡相攻，流播南裔，哀哉！」

## 據

* 《三國志·吳書七·張顧諸葛步傳》
# 步騭

**吳臨湘侯步騭**字**子山**，漢臨淮淮陰人也。世亂，避難江東。窮困，與廣陵衛旌俱種瓜自給，晝勤四體，夜誦經傳。

孫權為討虜將軍，召騭為主記。除海鹽長，還辟車騎將軍東曹掾。建安十五年，出領鄱陽太守。歲中，徙交州刺史、立武中郎將。明年，追拜使持節、征南中郎將。劉表所置蒼梧太守吳巨陰懷異心，外附內違。騭降意懷誘，請與相見，因斬徇之，威聲大震。益州大姓雍闓等殺蜀所署太守正昂，與士燮相聞，求欲內附。騭因承製遣使宣恩撫納，由是加拜平戎將軍，封**廣信侯**。

延康元年，權遣呂岱代騭，騭將交州義士萬人出長沙。會劉備東下，武陵蠻夷蠢動，權遂命騭上益陽。備既敗績，而零陵、桂陽諸郡猶相驚擾，處處阻兵，騭周旋征討，皆平之。黃武二年，遷右將軍、左護軍，改封**臨湘侯**。五年，假節，徙屯漚口。

權稱尊號，拜驃騎將軍，領冀州牧。是歲，都督西陵，代陸遜撫二境。時帝太子登駐武昌，愛人好善，常與騭書。騭於是條於時事業在荊州界者，諸葛瑾、陸遜、朱然、程普、潘浚，斐玄、夏侯承、衛旌、李肅、周條、石干十一人上疏獎勸帝。

後中書呂壹典校文書，多所糾舉，騭乃上疏。上亦覺悟，遂誅壹。騭前後薦達屈滯，救解患難，書數十上。帝雖不能悉納，然時采其言，多蒙濟賴。

赤烏九年，代陸遜為丞相，猶誨育門生，手不釋書。在西陵二十年，鄰敵敬其威信。十一年卒，子協嗣。

騭性寬弘得眾，喜怒不形於聲色，而外內肅然。

## 評

* 《三國志》評曰：「諸葛瑾、步騭並以德度規檢見器當世。」

## 據

* 《三國志·吳書七·張顧諸葛步傳》

|  |  |
| --- | --- |
|
 | 美辭妙篇，具錄於**維基文庫︰步騭** |
# 闞澤

**吳都鄉侯闞澤**，字**德潤**，漢會稽山陰人也。家世農夫，至澤好學，居貧無資，常為人傭書，以供紙筆，所寫既畢，誦讀亦遍。追師論講，究覽群籍，兼通歷數，由是顯名。察孝廉，除錢唐長，遷郴令。

孫權為驃騎將軍，辟補西曹掾。及稱尊號，以為尚書。

嘉禾中，為中書令，加侍中。每朝廷大議，經典所疑，輒諮訪之。以儒學勤勞，封**都鄉侯**。

赤烏五年，拜太子太傅，領中書如故。

六年冬，卒。帝痛惜感悼，食不進者數日。

澤性謙恭篤慎，宮府小吏，呼召對問，皆為抗禮。人有非短，口未嘗及，容貌似不足者，然所聞少窮。以經傳文多，乃斟酌諸家，刊約《禮》文及諸注說以授二宮，為制行出入及見賓儀，又著《乾象歷注》以正時日。

初，以呂壹奸罪發聞，有司奏以大辟，或以為宜加焚裂，用彰元惡。帝以訪澤，澤曰：「盛明之世，不宜復有此刑。」從之。又諸官司有所患疾，欲增重科防，以檢御臣下，澤每曰：「宜依禮、律」，其和而有正，皆此類也。

## 評

* 《三國志》評曰：「嚴、程、闞生，一時儒林也。」

## 據

* 《三國志·吳書·張嚴程闞薛傳》
# 程普

**程普**字**德謀**，後漢右北平土垠人也。

初為郡吏，有容貌計略，善於應對。

從孫堅征伐，討黃巾於宛、鄧，破董卓於陽人，攻城野戰，身被創夷。

堅薨，隨堅子孫策在淮南，從攻廬江，破張英等。轉下秣陵、湖孰、句容、曲阿，普皆有功。增兵二千，騎五十匹。進破烏程、石木、波門、陵傳、余杭，普功為多。策入會稽，以普為吳郡都尉，治錢唐。後徙丹陽都尉，居石城。復討宣城、涇縣、安吳、陵陽、春谷諸賊，皆破之。策嘗攻祖郎，大為所圍，普與一騎共蔽扦策，驅馬疾呼，以矛突賊，賊披，策因隨出。後拜蕩寇中郎將，領零陵太守。從討劉勳於尋陽，進攻黃祖於沙羨，還鎮石城。

策薨，與張昭等共輔孫權，遂周旋三郡，平討不服。又從征江夏，還過豫章，別討樂安。樂安平定，代太史慈備海？，與周瑜為左右督，破曹操於烏林，又攻南郡，走曹仁。拜裨將軍，領江夏太守，治沙羨，食四縣。周瑜卒，代領南郡太守。權分荊州與劉備，普復還領江夏，遷蕩寇將軍，卒。

權稱尊號，追論普功，封子咨為亭侯。

## 特徵

先出諸將，普最年長，時人皆呼程公。性好施與，喜士大夫。

## 評

* 《三國志》評曰：「凡此諸將，皆江表之虎臣，孫氏之所厚待也。」

## 據

* 《三國志·吳書·程黃韓蔣周陳董甘淩徐潘丁傳》
# 朱績

**吳當陽侯朱績**字**公緒**，吳車騎將軍將朱然子也，五鳳年間復**施**姓。叔才卒，績領其兵，隨太常潘浚討五溪，以膽力稱。遷偏將軍營下督，領盜賊事，持法不傾。魯王霸注意交績，嘗至其廨，就之坐，欲與結好，績下地住立，辭而不當。父然卒，績襲業，拜平魏將軍。

明年，魏征南將軍王昶率眾攻江陵，不克而退。績與奮威將軍諸葛融書曰：「昶遠來疲睏，馬無所食，力屈而走，此天助也。今追之力少，可引兵相繼，吾欲破之於前，足下乘之於後，豈一人之功哉，宜同斷金之義。」融答許績。績便引兵及昶於紀南，紀南去城三十里，績先戰勝而融不進，績後失利。權深嘉績，盛責怒融，融兄大將軍恪貴重，故融得不廢。初績與恪、融不和，及此事變，為隙益甚。建興元年，遷鎮東將軍。

二年春，恪向新城，要績並力，而留置半州，使融兼其任。冬，恪、融被害，績復還樂鄉，假節。太平二年，拜驃騎將軍。孫綝秉政，大臣疑貳，績恐吳必擾亂，而中國乘釁，乃密書結蜀漢，使為並兼之慮。蜀遣右將軍閻宇將兵五千，增白帝守，以須績之後命。永安初，遷上大將軍、都護督，自巴丘上迄西陵。元興元年，就拜左大司馬。建衡二年卒。

## 家屬

* 父 吳車騎將軍 朱然

## 據

* 三國志·吳書·朱治朱然呂範朱桓傳
# 張溫惠恕

**張溫**字**惠恕**，後漢吳郡吳縣人也。

溫少修節操，容貌奇偉。孙權聞之，以問公卿曰：「溫當今與誰為比？」大司農劉基曰：「可與全琮為輩。」太常顧雍曰：「基未詳其為人也。溫當今無輩。」權曰：「如是，張允不死也。」征到延見，文辭占對，觀者傾竦，權改容加禮。罷出，張昭執其手曰：「老夫托意，君宜明之。」拜議郎、選曹尚書，徙太子太傅，甚見信重。

時年三十二，以輔義中郎將使蜀漢。權謂溫曰：「卿不宜遠出，恐諸葛孔明不知吾所以與曹氏通意，（以）故屈卿行。若山越都除，便欲大構於蜀。行人之義，受命不受辭也。」溫對曰：「臣入無腹心之規，出無專對之用，懼無張老延譽之功，又無子產陳事之效。然諸葛亮達見計數，必知神慮屈申之宜，加受朝廷天覆之惠，推亮之心，必無疑貳。」溫至蜀，詣闕拜章，蜀甚貴其才。

權既陰銜溫稱美蜀政，又嫌其聲名大盛，眾庶炫惑，會暨艷事起，遂因此發舉。溫數交艷書疏，聞問往還，即罪溫。權遂以司下令幽溫。

後六年，溫病卒。

## 評

* 《三國志》評曰：「張溫才藻俊茂，而智防未備，用致艱患。」

* 大司農劉基曰：「可與全琮為輩。」

* 太常顧雍曰：「溫當今無輩。」

## 據

* 《三國志》·吳書·虞陸張駱陸吾朱傳

|  |  |
| --- | --- |
|
 | 美辭妙篇，具錄於**維基文庫︰駱統表張溫書** |
# 吾粲

**吾粲**字**孔休**，漢吳郡烏程人也。

孫河深奇之，表粲為曲阿丞，遷為長史，治有名跡。雖起孤微，與同郡陸遜等比肩齊聲矣。

孫權為車騎將軍，召為主簿，出為山陰令，還為參軍校尉。

黃武元年，與呂範、賀齊等俱以舟師拒魏將曹休於洞口。值天大風，諸船綆紲斷絕，漂沒著岸，為魏軍所獲，或覆沒沉溺，其大船尚存者，水中生人皆攀緣號呼，他吏士恐船傾沒，皆以戈矛撞擊不受。粲與黃淵獨令船人以承取之，左右以為船重必敗。粲曰：「船敗，當俱死耳！人窮，奈何棄之。」粲、淵所活者百餘人。

還，遷會稽太守，召處士謝譚為功曹，譚以疾不詣，粲教曰：「夫應龍以屈伸為神，鳳凰以嘉鳴為貴，何必陷形於天外，潛鱗於重淵者哉？」拜粲昭義中郎將，與呂岱討平山越，入為屯騎校尉、少府，遷太子太傅。

粲遭二宮之變，抗言執正，明嫡庶之分，欲使魯王孫霸出駐夏口，遣楊竺不得令在都邑，又數以消息語陸遜。遜時駐武昌，連表諫爭。由此為霸、竺等所譖害，下獄誅。

## 評

* 《三國志》評曰：「吾粲、朱據遭罹屯蹇，以正喪身，悲夫！」

## 據

* 《三國志·吳書·虞陸張駱陸吾朱傳》
# 陸景

**吳毗陵侯陸景**字**士仁**，吳吳郡吳縣人，大司馬抗子也。

初以尚公主拜騎都尉，封**毗陵侯**。

抗卒，景及兄弟晏、玄、機、雲、分領抗兵，拜偏將軍、中夏督。澡身好學，著書數十篇也。

天紀四年，晉軍伐吳，龍驤將軍王濬順流東下，所至輒克，終如抗慮。二月癸亥，景為濬軍所殺，時年三十一。

景妻乃孫皓適妹，與景俱張承外孫也。

#### 家屬

* 祖 遜，上大將軍、荊州牧。
* 父 抗，大司馬、荊州牧。
* 兄 晏，裨將軍。

* 弟
	+ 玄
	+ 機
	+ 雲

* 族戚 凱

## 據

* 《三國志·吳書·陸遜傳》
# 孫慮

孫氏家譜
**孫慮**字**子智**，漢吳郡富春人，吳大帝子也。

慮少敏惠有才藝，帝器愛之。

黃武七年，封建昌侯。後二年，丞相顧雍等奏慮性聰體達，所尚日新，比方近漢，宜進爵稱王，上未許。久之，尚書僕射存上疏，上乃許之，於是假節、開府，治半州，慮以皇子之尊，富於春秋，遠近嫌其不能留意。及至臨事，遵奉法度，敬納師友，過於眾望。

年二十，嘉禾元年卒。無子，國除。

## 評

* 《三國志》評曰：「慮有好善之姿，規自砥礪，或短命早終，或不得其死，哀哉！」

## 據

* 《三國志·吳書·吳主五子傳》
# 吳魯王霸

孫氏族譜
**吳魯王霸**字**子威**，漢吳郡富春人也，吳大帝子也。

霸乃和同母弟也。和為太子，霸為魯王，寵愛崇特，與和無殊。

頃之，太子和、霸不穆之聲聞於帝耳，帝禁斷往來，假以精學。督軍使者羊衟上疏帝。

時全寄、吳安、孫奇、楊竺等陰共附霸，圖危太子。譖毀既行，太子以敗，霸亦賜死。霸賜死後，又誅寄、安、奇等，咸以黨霸構和故也。霸二子，基、壹。

## 評

* 《三國志》評曰：霸以庶干適，固取危亡之道也。

## 據

* 《三國志·吳書·吳主五子傳》
# 呂岱

**吳番禺侯呂岱**字**定公**，漢廣陵海陵人也。

初為郡縣吏，避亂南渡。孫權統事，岱詣幕府，出守吳丞，又出餘姚長。後會稽賊為亂，權以岱為督軍校尉，與蔣欽等將兵討之，五縣平定，拜昭信中郎將。

建安二十年，督孫茂等十將從取長沙三郡。又四縣吏共入山陰城拒岱。岱攻圍，即降，三郡克定。權留岱鎮長沙。又吳碭、袁龍等首尾關羽，復為反亂。岱平之，斬龍，遷廬陵太守。

延康元年，代步騭為交州刺史。到州，討破諸賊。遷安南將軍、假節，封都鄉侯。後士徽反，岱率兵攻之，斬徽兄弟六人。徽大將甘醴、桓治等攻岱，岱奮擊大破之，進封番禺侯。又遣從事南宣國化，扶南、林邑、堂明諸王各遣使奉貢。權嘉其功，進拜鎮南將軍。

黃龍三年，武陵蠻夷蠢動，岱與太常潘浚共討定之。

嘉禾三年，帝令岱領潘璋士眾，屯陸口，後徙蒲圻。

四年，廬陵、會稽、南海賊等一時並起。帝復詔岱督劉纂、唐咨等分部討擊，皆降。帝復詔岱，語見此。

潘浚卒，岱代浚領荊州，與陸遜在武昌。頃之，廖式作亂。零陵、蒼梧、鬱林諸郡騷擾，岱自表輒行，星夜兼路。帝遣使追拜岱交州牧，及遣唐咨等駱驛相繼。攻討一年破之，斬式並其黨，郡縣悉平，復還武昌。

岱時已八十，然體素精勤，躬親王事。岱清身奉公，所在可述。初在交州，歷年不餉家，妻子飢乏。帝聞之歎息，以讓群臣曰：「呂岱出身萬里，為國勤事，家門內困，而孤不早知。股肱耳目，其責安在？」於是加賜錢米布絹，歲有常限。奮威將軍張承與岱書，語見此。及陸遜卒，諸葛恪代遜，權乃分武昌為兩部，岱督右部，自武昌上至蒲圻，遷上大將軍。

孫亮即位，拜大司馬。

太平元年，年九十六卒，子**凱**嗣，拜副軍校尉，監兵蒲圻。

## 評

* 《三國志》評曰：呂岱清恪在公。

## 據

* 《三國志·吳書·賀全呂周鐘離傳》